b'\n_START_ARTICLE_\nJakob\n_START_SECTION_\nIzvor imena\n_START_PARAGRAPH_\nJakob je svetopisemsko ime. Izhaja prek latinskega Jacobus in gr\xc5\xa1kega \xce\x99\xce\xb1\xce\xba\xcf\x89\xce\xb2 (Jak\xc5\x8db) iz hebrejskega Jaak\xc3\xb3b, katerega pomen ni zanesljivo pojasnjen. Najve\xc4\x8dkrat ga povezujejo z besedo peta, hebrejsko H\xc3\xa1keb v pomenu besede \xc2\xbbon dr\xc5\xbei za peto\xc2\xab\xc2\xa0ali \xc2\xbbon sledi za kom\xc2\xab, ker se je o\xc4\x8dak Jakob rodil kot dvoj\xc4\x8dek in se dr\xc5\xbeal svojega brata Ezava za peto. V Svetem pismu Nove zaveze so omenjeni \xc5\xa1e trije Jakobi: Jo\xc5\xbeefov o\xc4\x8de, dva apostola: Jakob Starej\xc5\xa1i in Jakob Mlaj\xc5\xa1i.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo mo\xc5\xa1kih oseb z imenom Jakob: 3.335. Med vsemi mo\xc5\xa1kimi imeni pa je ime Jakob po pogostosti uporabe uvr\xc5\xa1\xc4\x8deno na 75. mesto.\n_START_SECTION_\nOsebni praznik\n_START_PARAGRAPH_\nV koledarju je ime Jakob zapisano: 30. aprila, 3. maja, 25. julija.\n_START_SECTION_\nPriimki nastali iz imena\n_START_PARAGRAPH_\nIz imena Jakob so se razvili priimki Jakac, Jakelj, Jaki, Jakil, Jakli\xc4\x8d, Jaklin, Jakob\xc4\x8di\xc4\x8d, Jakobe, Jakobec, Jakomin, Jakopec, Jakopi\xc4\x8d, Jakopin, Jako\xc5\xa1, Jak\xc5\xa1i\xc4\x8d, Kobe, Kobeti\xc4\x8d in drugi.'